作者:皎然
標題:妙喜寺高房期靈澈上人不至，重招之一首
內容:晨起峰頂心，懷人望空碧。掃雪開寺門，灑水淨僧席。言笑形外阻，風儀想中覿。馳心驚葉動，傾耳聞泉滴。豈慮咆虎逢，乍疑崩湍隔。前期或不顧，知爾隳常格。如今誰山下，秋霖步淅瀝。吾亦聊自得，行禪荷輕策。松聲暢幽情，山意導遐跡。舉目無世人，題詩足奇石。貧山何所有，特此邀來客。